L-Estratt segwenti hu meħud kelma b'kelma mill-Kapitlu 11 tal-Manifest Elettorali ta' Alternattiva Demokratika AD taqbel mal-mod kif ġie mniedi il-proċess wiesgħa ta' konsultazzjoni fuq il-Qafas il-ġdid tal-Kurrikulu Nazzjonali. Filwaqt li tirreferi għar-reazzjonijiet fid-dettall li tat fuq is-suġġett is-sena l-oħra, tisħaq fuq dawn il-punti prinċipali bħala spunti ta' żvilupp fis-sistema edukattiva: Il-bżonn li d-dokument u allura d-direzzjoni tas-sistema edukattiva kollha tinfatam mix-xeħta utilitarja u ekonomika li tillimita bil-kbir l-iskop edukattiv wiesgħa u ħolistiku. Isir sforz ikbar sabiex dak li joħroġ mid-dokument ma jkunx preskrittiv, imma jħalli spazju biżżejjed għall-innovazzjoni edukattiva, filwaqt li jiżgura prattika ta' kwalità. Tisħaq fuq il-bżonn ta' edukazzjoni kooperattiva u s-sens ta' komunità bħala qafas prinċipali tal-politika edukattiva. Taqbel mat-tentattiv li jingħata sens ħolistiku ikbar fl-ippjanar tal-kurrikulu Taqbel mal-introduzzjoni ta' edukazzjoni teknoloġika fl-iskejjel kollha bħala dritt edukattiv ta' kull student, iktar milli dan il-qasam tal-għerf jiġi ssegregat fi skejjel partikulari kif kien isir fl-imgħoddi. Taqbel mar-riforma proposta fit-tagħlim tax-xjenza li għandu jnaqqas mill-frammentazzjoni tal-għerf frott speċjalizzazzjoni bikrija. Dan għandu jgħin biex tingħata stampa iktar sħiħa, wiesgħa u kritika tad-dinja. Taqbel ukoll mal-enfasi ikbar fuq l-edukazzjoni fiżika. Fl-istess waqt, issostni l-bżonn ta' artikolazzjoni ta' politika fuq il-kreattività u l-arti biex dawn l-oqsma kruċjali fl-iżvilupp edukattiv ma jibqgħux kunsiderazzjonijiet tas-sekonda klassi. Jibqa' jsir kull sforz biex l-għalliema jħossu li huma mnebbħa u mgħejuna fl-isfond ta' klassijiet ta' abbiltajiet imħallta. Tħoss li filwaqt li l-Qafas tal-Kurrikulu jindirizza riforma wiesgħa fil-qasam primarju u sekondarju, dan ma jistax isir b'mod adekwat jekk paripassu ma jiġux indirizzati riformi urġenti li għandhom bżonn isiru kemm fis-sistema tas-SEC, MATSEC, u s-sistema post-sekondarja kollha kemm hi. Hemm bżonn riforma edukattiva li tkun koerenti f'kull livell. Għaldaqstant, AD tħoss li t-tmexxija tas-SEC għandha taqa' taħt il-ġuriżdizzjoni tad-Direttorat tal-Kwalità u Standards fl-Edukazzjoni biex ikun hemm konsistenza fil-viżjoni u fl-implimentazzjoni. Taqbel mal-proposta fil-kurrikulu l-ġdid li jipproponi t-tagħlim tal-etika għal studenti li jagħżlu li ma jsegwux lezzjonijiet fir-reliġjon Kattolika. AD tħoss li dan il-komponent ta' etika għandu jkun parti integrali mill-kurrikulu ta' kull student filwaqt li l-istudenti kollha jingħataw l-opportunità jsegwu lezzjonijiet f'reliġjonijiet rikonoxxuti mill-istat. Huwa bi pjaċir li wara t-tħassib muri mill-AD fuq ir-reġimentazzjoni fis-Secondary School Certificate and Profile kif propost oriġinarjament, twaqqaf kumitat li rreveda din l-għodda. AD tipproponi li anke wara din ir-reviżjoni, issir evalwazzjoni wara numru ta' snin meta din l-għodda tkun għaddiet mill-għarbiel tal-prattika.
Snippets from AD's electoral manifesto: (37) Education – The Curriculum